# Me zo ganet e-kreiz ar mor

Me zo ganet e kreiz ar mor zo gwerzenn gentañ ur varzhoneg skivet gant Yann-Bêr Kalloc'h (Bleimor), bet ganet e 1888 ha marvet abalamour d'ur strinkad obuz e 1917 war talbenn ar Brezel Bed Kentañ.
Eil rann ar varzhoneg Pédenn én Téoélded eo Me zo ganet e kreiz ar mor, unnek poz enni. E gwenedeg eo bet savet, evel holl oberennoù ar barzh.
Un ton evit he c'hanañ zo bet savet e 1942 gant Jef ar Penven, ar pezh en deus degaset brud d'ar varzhoneg ha d'ar sonaozer war un dro. Diwar neuze eo bet kanet gant kalz arzourien.

## Ar varzhoneg

Unnek poz zo e Me zo ganet e kreiz ar mor, a c'heller lenn en dastumad Ar en deulin. Setu amañ an tri foz kentañ evel m'o lenner en dastumad, evel ma voent moullet war ar follenn sonerezh orin e 1942 hag evel ma vijent bet skrivet e KLT.
| Ar en deulin | Jef ar Pelven | KLT |
| Me zo ganet é kreiz er mor Tèr lèu ér mez ; Un tiig gwenn duhont em-es, Er benal 'gresk étal en nor Hag el lann e hol en anvez. Me zo ganet é kreiz er mor, E bro Arvor | Me zo gañnet é kreiz er mor Tèr lèu ér mez ; Un tiig guen du-hont em ès, Er benal 'gresk é-tal en nor Hag el lann e hol en anvez, Me zo gañnet é kreiz er mor E bro Arvor | Me zo ganet e-kreiz ar mor Teir lev er-maez ; Un tiig gwenn du-hont am eus, Ar balan 'gresk e-tal an nor Hag al lann a c'holo an anvez, Me zo ganet e-kreiz ar mor E bro Arvor |
| Me zad e oé, èl é dadeu, Ur martelod ; Béùet en-dès kuh ha diglod Er peur ne gan dén é glodeu Bamdé-bamnoz ar er mor blod. Me zad e oé, èl é dadeu, Stleijour-rouédeu. | Me zad e oé, èl é dadeu Ur Martolod ; Béúet hen dès kuh ha diglot Er peur ne gañn dén é glodeu Bamdé-bamnoz ar er mor blot Me zad e oé, èl é dadeu, Stleijour rouédeu. | Va zad a oa, evel e dadoù Ur martolod ; Bevet en deus kuzh ha diglod Ar paour ne gan den e glodou Bemdez-bemnoz war ar mor blot Va zad a oa, evel e dadoù, Stlejer rouedoù. |
| Me mamm eùé e laboura Ha gwenn hé bleù Geti, er hwéz ar on taleu, Disket em-es bihannig tra, Médein ha tennein avaleu. Me mamm eùé e laboura D'hounid bara... | Me mamm eùé e laboura Ha guen hé bleù Geti, en huéz ar on taleu, Disket em ès, bihannik tra, Médein ha teñnein avaleu, Me mamm eùé e laboura D'hounid bara. | Ma mamm ivez a laboure Ha gwenn he blev Ganti ar c'hwez war hon taloù, Desket em eus, bihanik tra, Mediñ ha tennañ avaloù. Ma mamm ivez a labour D'hounit bara. |
Displegañ a ra ar barzh pelec'h e oa ganet, en enez Groe. Martolod eo e dad evel e dadoù a-raok dezhañ. Ar mab hag e vamm a labour er parkoù da c'hounit o zamm bara. Embann a ra da zantez Varia emañ o eurvad en un arc'h, aet da gousket "er vered parrez". Aner eo e zaeroù avat. Ret eo "bout kreñv e'vit arc'hoazh". Goude ar c'hloerdi hag an arme e kerzho war-zu Doue en ur soñjal e petra a c'hallo lavarout dezhañ o c'hortoz war e zaoulin bezañ barnet gantañ.

## Kanerien

Enrollet e oa meur a wech gant an ti-embann Mouez Breiz war pladennoù 45 tro. Kanet e oa neuze da gentañ e 1959 gant Mona Kerys, er bloavezhioù 1960 gant Eliane Pronost ha laz-kanañ Kanerien Bro-Ouelou Ploueg-ar-Mor , ha goude c'hoazh gant Rozenn Bellec ha Soazig Noblet. Muioc'h a vrud c'hoazh a roas Alan Stivell dezhañ gant e albom kentañ Reflets er bloavezhioù 1970. Hag er bloavezhioù 1990 e oa kanet gant Gilles Servat ha Yann-Fañch Kemener evit Héritage des Celtes, ha goude gant Kemener hag ar pianoour Didier Squiban. Er bloavezhioù 1990 e oa ganet gant Anne Davodeau eus laz-kanañ Mouez Bro-Landi. E 1997 e oa enrollet gant ar strollad rock keltiek L'Ange Vert en e albom Les Armes de Bretagne.

## Levrlennadur ha pennadoù-skrid

* Ar en deùlin gant Yann-Bêr Kalloc'h, Pariz, 1921.
* Me zo ganet e kreiz ar mor : Chanson pour une voix et piano, 2 bajenn, Sony music publishing, 1994
* Ar en deulin Embannadurioù Kendalc'h, 1996 (ISBN 978-2-906977-02-0)
* Alan Stivell gant Laurent Bourdelas, Embannadurioù An Telegramm, 2012.
* Me zo ganet e kreiz ar mor. Quand une mise en musique devient un tube, pennad-skrid gant Anne-Marie Dumerchat-Schouten e-barzh niverenn 242 Musique bretonne, miz Genver 2015, pajennoù 34-39. Lenn ar pennad war lec'hienn Dastum.

## Notennoù ha daveoù

* ↑ Embannadurioù Kendalc'h, 1996 (ISBN 978-2-906977-02-0)
* ↑ selaou Mona Kerys war lec'hienn Gallica
* ↑ selaou Eliane Pronost ha Laz-kanañ Kanerien Bro-Ouelou Ploueg-ar-Mor war lec'hienn Dastum
* ↑ selaou Rozenn Bellec ha Soazig Noblet war lec'hienn Dastum
* Sellet er Wikimammenn : Me zo gañnet é kreiz er mor.